b'\n_START_ARTICLE_\nSobekhotep I.\n_START_SECTION_\nDokazi\n_START_PARAGRAPH_\nSehemre Hutavi Sobekhotep je dobro dokazan v primarnih virih. Prvi\xc4\x8d je omenjen na Kahunskem papirusu IV, ki je zdaj v Petriejevem muzeju egip\xc4\x8danske arheologije v Londonu (UC32166). Papirus je popis gospodinjstva sve\xc4\x8denika-lektorja v prvem letu faraonovega vladanja. Na papirusu je omenjeno tudi rojstvo sina sve\xc4\x8denika-lektorja v 40. letu vladanja faraona, ki bi lahko bil samo Amenemhet III. Zapis potrjuje domnevo, da je Sobekhotep I. vladal kmalu za Amenemhetom III._NEWLINE_Razen tega zapisa je znanih tudi ve\xc4\x8d arhitekturnih elementov s Sobekhotepovim titularijem: fragment Hebsedove kapele iz Medamuda,  tri preklade vrat iz Deir el-Baharija in Medamuda, arhitrav iz Luksorja in podboj iz Mehanmuda, ki je zdaj v Louvreu. Iz Semne in Kumne v Nubiji so trije zapisi o vodostaju Nila, ki jih pripisujejo  Sobekhotepu I. Najkasnej\xc5\xa1i je iz \xc4\x8detrtega leta njegovega vladanja, kar pomeni, da je vladal najmanj tri cela leta. Med manj\xc5\xa1e artefakte, ki omenjajo Sobekhotepa, spadajo valjast pe\xc4\x8datnik iz Gebeleina, rezilo tesle, kipec iz Kerme in koralde iz fajanse, ki so zdaj v Petriejevem muzeju (UC 13202).\n_START_SECTION_\nDomnevna grobnica\n_START_PARAGRAPH_\nMed izkopavanji v Abidosu leta 2013, ki jih je vodil Josef W. Wegner z Univerze Pensilvanija, so odkrili grobnico faraona z imenom Sobekhotep. V ve\xc4\x8d poro\xc4\x8dilih po letu 2014 naj bi to bil Sobekhotep I. Kasnej\xc5\xa1e raziskave so pokazale, da je grobnica verjetno pripadala Sobekhotepu IV.\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nEgiptologi niso povsem soglasni o polo\xc5\xbeaju Sobekhotepa I. znotraj Trinajste dinastije. Prestolno ime  Sehembre Hutavire je na Torinskem seznamu kraljev ime 19. vladarja Trinajste dinastije. Zapisi o vodostajih Nila z njegovo podobo na papirusu, odkritem v El-Lahunu, ka\xc5\xbeejo, da so morda iz zgodnje Trinajste dinastije. Na obeh dokumentih so omenjeni samo vladarji iz pozne Dvanajste in zgodnje Trinajste dinastije._NEWLINE_Na Torinskem seznamu kraljev je Hutavire omenjen samo kot prvi faraon iz Trinajste dinastije. Egiptolog Kim Ryholt domneva, da je pisar zamenjal ime Sehemre Hutavi s Hutavire, kot se je imenoval faraon Vegaf.  Prepoznavanje Sehemre Hutavija na drugih napisih je te\xc5\xbeavno, ker so se tako imenovali najmanj trije faraoni: Sehemre Hutavi Sobekhotep, Sehemre Hutavi Pantjeni in Sehemre Hutavi Habau._NEWLINE_Iz imena Amenemhet Sobekhotep so egiptologi sklepali, da je bil sin Amenemheta IV., predzadnjega faraona Dvanajste dinastije. Njegovo ime se namre\xc4\x8d lahko bere tudi "Amenemhetov sin Sobekhotep". Sobekhotep bi zato lahko bil brat Sehemkare Sonbefa, drugega vladarja Trinajste dinastije. Drugi egiptologi ime Amenemhet Sobekhotep berejo kot dvojno ime. Dvojna imena so bila v Dvanajsti in Trinajsti dinastiji kar pogosta.'